DA Den Europæiske Unions Tidende CE 70/70

(2004/C 70 E/073)

SKRIFTLIG FORESPØRGSEL E-1992/03

af José Ribeiro e Castro (UEN) til Kommissionen

(16. juni 2003)

Om: Europa og terrorisme

Ifølge en artikel i aviserne Corriere della Sera (Italien) og Diário de Notícias (Portugal) skal den saudiarabiske ambassadør i USA, prins Bandar, have advaret pressen om, at der er »noget stort« under forberedelse i Saudi-Arabien eller i USA, og at der er fare for en omfattende terroristaktion.

I samme artikel nævnes forskellige lande (Italien, Belgien, Det Forenede Kongerige, Nederlandene, Sverige, Norge, Tyskland og Frankrig), hvor der skulle findes sovende celler tilhørende organisationer med tilknytning til El-Qaeda, som skulle være rede til at gøre fælles sag med nogle mujahedingrupper, der angiveligt allerede befinder sig på nordamerikansk område, med henblik på iværksættelse af den pågældende terroristaktion.

Kommissionen bedes på den baggrund oplyse følgende:

— Råder den over oplysninger om disse forhold, og kan den bekræfte den saudiarabiske USA-ambassadørs bange anelser?

— Kan den bekræfte tilstedeværelsen eller mistanken om tilstedeværelse af El-Qaeda-celler eller dertil knyttede organisationer på EU-medlemsstaternes område?

— Hvilke oplysninger råder den over om den islamiske fundamentalismes terroristaktivitet på EU-medlemsstaternes område?

— Hvilke oplysninger råder den over om El-Qaedas eller tilknyttede organisationers aktiviteter i Nordafrika og Mellemøsten?

— Hvordan vil Kommissionen samarbejde eller være rede til at samarbejde med landene i Nordafrika og Mellemøsten om bekæmpelsen af den internationale terrorisme?

— Hvilke foranstaltninger har Kommissionen truffet eller planlægger at træffe over for denne trussel?

Svar afgivet på Kommissionens vegne af Antonio Vitorino

(31. juli 2003)

Kommissionen følger nøje udviklingen inden for alle former for terrorisme, og den er bekymret over den alvorlige trussel, som den internationale terrorisme fortsat udgør for EU.

I EU er kampen mod terrorismen i første række medlemsstaternes ansvar, og det påhviler især deres sikkerheds- og efterretningstjenester og politi. På det overordnede politiske plan samarbejder medlemsstaterne og Kommissionen aktivt for generelt at forbedre effektiviteten i EU's bekæmpelse af terrorisme i overensstemmelse med artikel 29 i traktaten om Den Europæiske Union.

Kommissionen kan derfor ikke fremlægge konkrete oplysninger om internationale terroristgruppers aktiviteter på medlemsstaternes område. Kommissionen kan ligeledes kun spille en mindre rolle med hensyn til at vurdere, hvor stor en risiko, der er for, at terrorangreb rammer europæiske borgere og mere generelt europæiske interesser, enten i eller uden for EU. Det er en opgave for alle medlemsstater og formandskabet samt generalsekretæren/den højtstående repræsentant. Der er tale om en løbende indsats, som ifølge sagens natur ikke foregår i fuld offentlighed. Det samme gælder de foranstaltninger, der er truffet eller eventuelt træffes på grund af en eventuel terrortrussel.

EU's indsats mod terrorismen går imidlertid længere end til blot at evaluere trusler. Der skal også tages hensyn til de forhold, der giver næring til terrorismen. Her kan Kommissionen spille en større rolle. Kommissionen mener, at EU bør anvende alle sine forhåndenværende redskaber: udvikling, handel, retlige og indre anliggender og andre aspekter i forbindelse med Barcelona-processen samt sikkerhedsforanstaltninger til bekæmpelse af terrorisme. Det er ikke et problem, der kan løses fra den ene dag til den anden, og for at opnå resultater er det nødvendigt med enighed om en bred europæisk tilgang til problemet.